Предложение за РЕШЕНИЕ НА СЪВЕТА за подписване от името на Европейския съюз и временно прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна /* COM/2014/0157 final - 2014/0087 (NLE) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО/ИСТОРИЯ НА ДОСИЕТО Приложеното предложение представлява правният инструмент, с който се разрешава подписването и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна. Тъй като Европейската общност за атомна енергия (ЕОАЕ) е страна по Споразумението, за подписването и сключването на това споразумение от Комисията от името на ЕОАЕ се прилага отделна процедура. Отношенията между Европейския съюз (ЕС) и Република Молдова понастоящем се основават на Споразумението за партньорство и сътрудничество, което влезе в сила през юли 1998 г. Преговорите по широкообхватното и амбициозно Споразумение за асоцииране между ЕС и Република Молдова започнаха през януари 2010 г. През януари 2012 г. ЕС и Република Молдова започнаха също преговори по частта за задълбочена и всеобхватна зона за свободна търговия (ЗВЗСТ) като основен елемент на Споразумението за асоцииране. Споразумението за асоцииране има за цел да ускори задълбочаването на политическите и икономическите отношения между Република Молдова и ЕС, както и да спомогне за постепенното икономическо интегриране на Република Молдова с вътрешния пазар на ЕС в определени области, inter alia чрез ЗВЗСТ, като неразделна част от Споразумението. Споразумението е конкретен начин за оползотворяване на динамиката в отношенията между ЕС и Молдова с акцент върху подкрепата за основните реформи, върху икономическото възстановяване и растежа, върху управлението и върху сътрудничеството в различни сектори. Споразумението представлява също така програма за реформи за Република Молдова, която се основава на всеобхватна програма за сближаване на законодателството на Република Молдова с нормите и стандартите на ЕС и към която всички партньори на Република Молдова се приканват да се присъединят, както и да насочват своята помощ съобразно нея. Бъдещата помощ от ЕС за Република Молдова е свързана с програмата за реформи, тъй като програмата произтича от Споразумението. С оглед на подготовката и улесняването на прилагането на Споразумението за асоцииране бе подготвена програма за асоцииране. След 15-тото пленарно заседание през март 2013 г. и 7-ия кръг относно ЗВЗСТ през юни 2013 г. ЕС и Република Молдова приключиха преговорите по Споразумението за асоцииране. На 29 ноември 2013 г. Европейският съюз и Република Молдова парафираха текста на Споразумението за асоцииране, включително частта за ЗВЗСТ. В съответствие с член 465 от Споразумението за асоцииране се предвижда временно прилагане на части от Споразумението. Временното прилагане се предвижда с оглед на запазването на равновесието между взаимните икономически интереси и общите ценности и на общата воля на ЕС и Република Молдова да започнат да прилагат и изпълняват допустимите части от Споразумението, за да се отбележи ранен напредък в реформите по специфични за секторите въпроси преди сключването на Споразумението. 2. РЕЗУЛТАТИ ОТ ПРЕГОВОРИТЕ На всички етапи от преговорите Съветът бе информиран редовно и с него се провеждаха консултации в рамките на съответните работни групи на Съвета, по-специално в рамките на работна група „Източна Европа и Централна Азия“ и на комитет „Търговска политика“. Комисията счита, че целите, определени от Съвета в указанията за водене на преговори, са постигнати и че проектът на споразумението за асоцииране е приемлив за Съюза. Окончателното съдържание на Споразумението за асоцииране може да се обобщи, както следва: Със Споразумението се създава асоцииране между Съюза и неговите държави членки, от една страна, и Република Молдова, от друга страна. То представлява нов етап в развитието на договорните отношения между ЕС и Молдова, чиято цел са политическото асоцииране и икономическата интеграция, като се предвижда възможност за по-нататъшното им постепенно развитие. Цялостната цел на асоциирането е съсредоточена върху насърчаването на постепенното сближаване между страните въз основа на общи ценности, укрепването на рамката за засилен политически диалог, подкрепата, опазването и укрепването на мира и стабилността както в регионално, така и в международно измерение, създаването на условия за по-добри икономически и търговски отношения, водещи до постепенното икономическо интегриране на Република Молдова с вътрешния пазар на ЕС в определени области, засилването на сътрудничеството в областта на правосъдието, свободата и сигурността с цел укрепване на върховенството на закона и зачитането на правата на човека и основните свободи, както и създаването на условия за все по-тясно сътрудничество в други сфери от взаимен интерес. Общите принципи на Споразумението включват специален набор от „съществени елементи“, нарушаването на които от една от страните може да доведе до специални мерки по силата на Споразумението, включително до спирането на права и задължения. Тези елементи са: зачитане на демократичните принципи, правата на човека и основните свободи, определени в съответните международни инструменти; зачитане на върховенството на закона; и борба с разпространението на оръжия за масово унищожение, свързаните с тях материали и средствата за доставянето им. Други общи принципи на Споразумението се отнасят до принципите на свободната пазарна икономика, доброто управление, борбата с корупцията, борбата с транснационалната организирана престъпност и тероризма, насърчаването на устойчивото развитие и ефективното многостранно сътрудничество. В Споразумението се определят целите на засиления политически диалог за насърчаване на постепенното сближаване по въпросите в областта на външната политика и сигурността. Споразумението предвижда провеждането на диалог и сътрудничество в областта на вътрешните реформи въз основа на общите принципи, определени от страните. Съществуват и разпоредби за засилен диалог и сътрудничество в областта на външната политика и политиката на сигурност, включително общата политика за сигурност и отбрана, с цел насърчаване на мира и международното правосъдие чрез прилагане на Римския статут на Международния наказателен съд, и за съвместни усилия за борба с тероризма, неразпространение на оръжия, разоръжаване и контрол над въоръженията. Освен това в Споразумението отново се заявява ангажиментът на страните за намиране на устойчиво решение на Приднестровския въпрос при пълно зачитане на суверенитета и териториалната цялост на Република Молдова, както и за съвместно улесняване на възстановяването след конфликти. В сферата на правосъдието, свободата и сигурността в Споразумението се отделя специално внимание на върховенството на закона и на ефективното функциониране на институциите в областта на правоприлагането и на правораздаването. Със Споразумението се установява рамката за сътрудничество в областта на миграцията, убежището и управлението на границите, в областта на защитата на личните данни, борбата с изпирането на пари и тероризма и в областта на борбата с наркотиците. Споразумението съдържа разпоредби относно движението на хора, включително относно обратното приемане на лица, относно визовите облекчения и постепенното своевременно преминаване към безвизов режим (ако са налице съответните условия за добре управлявана и сигурна мобилност). Обхванати са също ангажиментът за борба с престъпността, корупцията и други незаконни дейности и за по-нататъшното развитие на съдебното сътрудничество по гражданскоправни и наказателноправни въпроси, като по този начин се използват в пълна степен съответните международни и двустранни инструменти. В Споразумението за асоцииране е предвидено и сътрудничество в многобройни сектори с акцент върху подкрепата за основни реформи, икономическото възстановяване и растежа, управлението и секторното сътрудничество в 28 сфери, като реформата на публичната администрация, управлението на публичните финанси, енергетиката, транспорта, опазването и подпомагането на околната среда, сътрудничеството в областта на промишлеността и на малките и средните предприятия, социалните политики, защитата на потребителите, земеделието и развитието на селските райони, трансграничното и регионалното сътрудничество, образованието, обучението, сътрудничеството в областта на публичната администрация, младежта и културното сътрудничество. Във всички тези области засиленото сътрудничество започва въз основа на съществуващите рамки, както двустранни, така и многостранни, с цел провеждане на по-систематичен диалог и обмен на информация и добри практики. От ключово значение за свързаните със секторното сътрудничество части от Споразумението е подробната програма за постепенно сближаване, изложена в приложенията към Споразумението. Специални графици за сближаването и прилагането от Република Молдова на избрани части от достиженията на правото на ЕС ще осигурят база за постоянно сътрудничество и ще представляват основата за програмата на Република Молдова за вътрешни реформи и модернизация. Споразумението включва актуализирана институционална рамка, която обхваща форумите за сътрудничество и диалог. Предвидени са специални правомощия за вземане на решения от Съвет за асоцииране и — чрез делегиране — от Комитет за асоцииране, който може да заседава в специален състав, когато разглежда въпроси, свързани с търговията. Предвидени са и форуми за гражданското общество и за парламентарно сътрудничество. В Споразумението са включени също разпоредби за осъществяване на контрол, за сближаване, за изпълнение на задълженията и за уреждане на спорове (с отделни разпоредби за свързаните с търговията въпроси). Що се отнася до частта от Споразумението, свързана с ЗВЗСТ, Комисията постигна поставените в указанията за водене на преговори цели да се премахнат митата при внос за почти цялата търговия, като същевременно се предвиди стабилна уредба със задължителна сила, с която се забраняват всички произволни ограничителни за търговията мерки, в това число митата при износ и количествените ограничения за износа. ЗВЗСТ предвижда специални разпоредби, обвързани със срокове, за чувствителните продукти и въпроси, особено чрез преходни периоди, избрани тарифни квоти и механизма за борба със заобикалянето на мерки за чувствителните селскостопански продукти. По отношение на техническите пречки пред търговията Република Молдова постепенно ще адаптира своите технически регламенти и стандарти съобразно тези на ЕС. Преговорите за споразумение за оценка на съответствието и приемане на промишлени продукти (СОСП) ще гарантират, че в определени сектори молдовското законодателство и системи за надзор на пазара ще бъдат синхронизирани с тези на ЕС, така че търговията между страните да може да се извършва при същите условия, както между държавите — членки на ЕС. Що се отнася до търговията с животни, растения и продукти от тях, ЗВЗСТ ще предвижда привеждането на законодателството на Молдова в областта на санитарните и фитосанитарните мерки (СФС) и на хуманното отношение към животните в съответствие със законодателството на ЕС относно СФС и хуманното отношение към животните, което впоследствие ще доведе до допълнително улесняване на търговията. ЗВЗСТ ще осигури създаването на механизъм за бързи консултации с цел разрешаване на свързаните със СФС търговски проблеми, включително специална система за бързо предупреждение и система за ранно предупреждение за извънредни ситуации, свързани с ветеринарните и фитосанитарните въпроси. Въз основа на сегашното сътрудничество по митническите въпроси с Протокола относно административната взаимопомощ по митническите въпроси се предоставя по-стабилна правна уредба за осигуряване на правилното прилагане на митническото законодателство и на борбата с митническите измами. По отношение на установяването ЗВЗСТ предвижда за дружествата национално третиране и режим на най-облагодетелствана нация, при спазване на ограничени резерви. Що се отнася до търговията с услуги, ЗВЗСТ предвижда широк достъп до пазара, както и възможността за допълнително либерализиране на достъпа до пазара, включително вследствие на сближаване от страна на Република Молдова с достиженията на правото на ЕС в областта на финансовите услуги, телекомуникациите/електронната търговия, пощенските и куриерските услуги и услугите за международен морски транспорт. ЗВЗСТ ще осигурява висока степен на закрила за всички селскостопански географски означения на ЕС, не само за тези, отнасящи се до вината и спиртните напитки, както и за всички нови продукти, добавяни в списъка на защитените географски означения. Споразумението включва разпоредбите на Споразумението между ЕС и Република Молдова относно географските означения, което влезе в сила на 1 април 2013 г., включително приложенията към него. То предвижда механизъм, позволяващ да се осигури пълна закрила на новите означения, които могат да бъдат добавени към Споразумението относно географските означения преди влизането в сила на Споразумението за асоцииране. Освен това в частта за ЗВЗСТ са включени разпоредби относно авторското право, промишлените дизайни (включително нерегистрираните такива) и патентите, с които се допълва и актуализира Споразумението за свързаните с търговията аспекти на правата върху интелектуалната собственост (TRIPS), като се включват и разпоредби за осъществяване на правата върху интелектуална собственост въз основа на вътрешните норми на ЕС. Що се отнася до интеграцията на пазарите на обществени поръчки, ЗВЗСТ ще позволи достъп на Република Молдова, която не членува в ЕИП, до пазара на ЕС на обществени поръчки след период на преход, през който Република Молдова ще сближи своето законодателство с настоящото и бъдещото законодателство на ЕС относно обществените поръчки. Допълнителен достъп до пазара на обществени поръчки на ЕС за офертите под праговите стойности може да бъде обсъден, след като сближаването приключи успешно. В резултат на това доставчиците на стоки и услуги ще имат взаимен пазарен достъп до пазарите на обществени поръчки, с изключение на тези в сектора на отбраната. Чрез ЗВЗСТ Република Молдова ще гарантира прилагането на всеобхватни закони за защита на конкуренцията, ще осигури ефективното прилагане на принципите на лоялна конкуренция и ще наложи тези закони за защита на конкуренцията на държавните монополи, държавните предприятия или предприятията, на които са предоставени специални или изключителни права. Разделът относно субсидиите е от особено значение, тъй като в него се съдържа ангажимент от страна на Република Молдова да въведе вътрешна система за контрол на държавните помощи, подобна на съществуващата в ЕС, и да създаде функционално независим орган, отговорен за контрола върху държавните помощи. По отношение на свързаните с търговията енергийни въпроси ЗВЗСТ въвежда задължителни разпоредби относно ценообразуването, включително забрана за двойно ценообразуване, относно непрекъснатия транзитен пренос на енергийни стоки, за да се гарантира сигурността на доставките, относно независимостта на регулаторните органи в областта на енергетиката и с цел да се изясни връзката със задълженията на Молдова по Договора за създаване на Енергийна общност. Предвидени са ангажименти за полагане на усилия за постигане на устойчиво развитие в търговията и за спазване на многостранните ангажименти в това отношение, като същевременно се гарантира правото на регулиране на собствените равнища на вътрешна защита в областта на околната среда и трудовата заетост. ЗВЗСТ включва ангажимент за въздържане от отказ или от дерогация от тези стандарти по начин, който засяга търговията или инвестициите между страните. Ефективните процедури за уреждане на спорове по модела на Договореността относно правилата и процедурите за уреждане на спорове в СТО ще способстват за по-бързото разрешаване на двустранните търговски спорове, включително като се позволи на засегнатата страна да налага пропорционални санкции, с още по-бързи процедури за неотложните спорове по свързани с търговията енергийни въпроси. Договорени са и специфични разпоредби относно прозрачността и диалога с гражданското общество и заинтересованите страни, за да може процесът на създаване на политики в областите, свързани с търговията, да бъде основан на консултации, отворен и предсказуем. Освен това ЗВЗСТ съдържа норми за улесняване на провеждането и оценката на процесите на сближаване в областите, свързани с търговията. По-тясната икономическа интеграция на Република Молдова с ЕС чрез ЗВЗСТ ще бъде мощен стимул за икономическия растеж на страната. Като централен елемент на Споразумението за асоцииране ЗВЗСТ ще създаде възможности за бизнес както в ЕС, така и в Република Молдова и ще насърчи истинската икономическа модернизация и интеграция с ЕС. Резултат от този процес следва да бъдат по-високите стандарти за продуктите, по-добрите услуги за гражданите и преди всичко способността на Република Молдова да се конкурира ефективно на международните пазари. 3. ПРАВНИ ЕЛЕМЕНТИ НА ПРЕДЛОЖЕНИЕТО От страна на Съюза правното основание за подписването и временното прилагане на Споразумението е член 217, във връзка с член 218, параграф 5 и член 218, параграф 8, втора алинея, както и член 218, параграф 7 от ДФЕС. За Европейската общност за атомна енергия се прилага отделен правен инструмент. Приложеното предложение представлява правният инструмент за подписването и временното прилагане на Споразумението за асоцииране. Като се имат предвид изложените по-горе резултати от преговорите, Комисията предлага Съветът да реши, че Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, следва да бъде подписано от името на Съюза, и да определи лицето(ата), надлежно упълномощено(и) да подпише(ат) от името на Съюза. В предложението се предвижда части от Споразумението да се прилагат временно от Съюза, без да се засяга разпределението на правомощията в съответствие с Договорите. Фактът, че Комисията представя своето предложение като споразумение между Съюза и неговите държави членки и Република Молдова, се дължи на създаването на това споразумение съгласно разпоредбите на Договора преди влизането в сила на Договора от Лисабон. 2014/0087 (NLE) Предложение за РЕШЕНИЕ НА СЪВЕТА за подписване от името на Европейския съюз и временно прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално член 217, във връзка с член 218, параграф 5 и член 218, параграф 8, втора алинея, както и член 218, параграф 7 от него, като взе предвид предложението на Европейската комисия, като има предвид, че: (1) На 15 юни 2009 г. Съветът упълномощи Комисията да започне преговори с Република Молдова за сключване на ново споразумение между Европейския съюз и Република Молдова, което да замени Споразумението за партньорство и сътрудничество. (2) Като се отчитат тесните исторически отношения и все по-близките връзки между страните, както и желанието им да укрепят и разширят отношенията си по един амбициозен и новаторски начин, преговорите по Споразумението за асоцииране приключиха успешно с парафирането му на 29 ноември 2013 г. (3) Поради това Споразумението следва да бъде подписано от името на Съюза и да се прилага временно в съответствие с член 465 от него до сключването му на по-късна дата. (4) В член 465 от Споразумението се предвижда Споразумението да се прилага временно преди влизането му в сила. (5) Съгласно член 218, параграф 7 от Договора за функционирането на Европейския съюз е целесъобразно Съветът да упълномощи Комисията да одобри измененията, които предстои да бъдат приети от Подкомитета по географските означения в съответствие с член 306 от Споразумението. (6) Целесъобразно е да бъдат установени съответните процедури за закрила на защитените по силата на Споразумението географски означения. (7) Споразумението не се тълкува като предоставящо права или налагащо задължения, на които може да бъде направено пряко позоваване в съдилищата на Съюза или на държава членка, ПРИЕ НАСТОЯЩОТО РЕШЕНИЕ: Член 1 Подписването на Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (наричано по-нататък „Споразумението“), се одобрява от името на Съюза при условие на сключването на посоченото споразумение. Текстът на Споразумението, което ще бъде подписано, е приложен към настоящото решение. Член 2 Генералният секретариат на Съвета изготвя акта за предоставяне на пълномощия за подписване на Споразумението, при условие че то бъде сключено, на лицето(ата), посочено(и) от преговарящия по Споразумението. Член 3 1. До момента на влизане в сила на Споразумението, в съответствие с член 465 от него и при условие че са направени предвидените в посочения член нотификации, следните части от Споразумението се прилагат временно между Съюза и Република Молдова: – член 1; – дял I; – дял II; – дял III: членове 12—18; – дял IV: глави 1, 3, 5, 9, 12, 13, глава 14 (с изключение на член 77 (девето тире)), глави 15, 16, 17, 26 и 28, както и членове 37, 46, 57, 102 и 116; – дял V; – дял VI; – дял VII: с изключение на член 456, параграф 1, доколкото разпоредбите на този дял са ограничени до целта да се осигури временното прилагане на настоящото споразумение, определено в настоящия параграф; – приложения I—XIII, приложения XV—XXXIV и XXXV, както и протоколи I—IV. 2. Датата, от която Споразумението се прилага временно, ще бъде публикувана в Официален вестник на Европейския съюз от Генералния секретариат на Съвета. Член 4 За целите на прилагането на член 306 от Споразумението измененията на Споразумението, внесени с решения на Подкомитета по географските означения, се одобряват от Комисията от името на Съюза. Когато заинтересованите страни не могат да постигнат съгласие след представени възражения във връзка с дадено географско означение, Комисията приема позиция по този въпрос въз основа на процедурата, установена в член 57, параграф 2 от Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни[1]. Член 5 1. Наименование, защитено съгласно подраздел 3 „Географски означения“ от глава 9 от дял V от Споразумението, може да бъде използвано от всеки оператор, предлагащ на пазара селскостопански продукти, хранителни продукти, вина, ароматизирани вина или спиртни напитки, които отговарят на съответната спецификация. 2. В съответствие с член 301 от Споразумението държавите членки и институциите на Съюза прилагат предвидената в членове 297—300 от Споразумението закрила, включително по искане на заинтересована страна. Член 6 Споразумението не се тълкува като предоставящо права или налагащо задължения, на които може да бъде направено пряко позоваване в съдилищата на Съюза или на държава членка. Член 7 Настоящото решение влиза в сила в деня след приемането му. Съставено в Брюксел на […] година. За Съвета Председател [1] ОВ L 343, 14.12.2012 г., стр. 1. СПОРАЗУМЕНИЕ ЗА АСОЦИИРАНЕ МЕЖДУ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ И ТЕХНИТЕ ДЪРЖАВИ ЧЛЕНКИ, ОТ ЕДНА СТРАНА, И РЕПУБЛИКА МОЛДОВА, ОТ ДРУГА СТРАНА ПРЕАМБЮЛ КРАЛСТВО БЕЛГИЯ, РЕПУБЛИКА БЪЛГАРИЯ, ЧЕШКАТА РЕПУБЛИКА, КРАЛСТВО ДАНИЯ, ФЕДЕРАЛНА РЕПУБЛИКА ГЕРМАНИЯ, РЕПУБЛИКА ЕСТОНИЯ, ИРЛАНДИЯ, РЕПУБЛИКА ГЪРЦИЯ, КРАЛСТВО ИСПАНИЯ, ФРЕНСКАТА РЕПУБЛИКА, РЕПУБЛИКА ХЪРВАТИЯ, ИТАЛИАНСКАТА РЕПУБЛИКА, РЕПУБЛИКА КИПЪР, РЕПУБЛИКА ЛАТВИЯ, РЕПУБЛИКА ЛИТВА, ВЕЛИКОТО ХЕРЦОГСТВО ЛЮКСЕМБУРГ, УНГАРИЯ, РЕПУБЛИКА МАЛТА, КРАЛСТВО НИДЕРЛАНДИЯ, РЕПУБЛИКА АВСТРИЯ, РЕПУБЛИКА ПОЛША, ПОРТУГАЛСКАТА РЕПУБЛИКА, РУМЪНИЯ, РЕПУБЛИКА СЛОВЕНИЯ, СЛОВАШКАТА РЕПУБЛИКА, РЕПУБЛИКА ФИНЛАНДИЯ, КРАЛСТВО ШВЕЦИЯ, ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ, договарящи се страни по Договора за Европейския съюз и Договора за функционирането на Европейския съюз, наричани по-нататък „държавите членки“, ЕВРОПЕЙСКИЯТ СЪЮЗ, наричан по-нататък „Съюзът“ или „ЕС“, и ЕВРОПЕЙСКАТА ОБЩНОСТ ЗА АТОМНА ЕНЕРГИЯ, наричана по-нататък „Евратом“, от една страна, и РЕПУБЛИКА МОЛДОВА, от друга страна, наричани заедно по-нататък „страните“, КАТО ИМАТ ПРЕДВИД общите ценности и здравите връзки между страните, установени в миналото благодарение на Споразумението за партньорство и сътрудничество между Европейските общности и техните държави членки, от една страна, и Република Молдова, от друга страна, които се развиват в рамките на европейската политика за съседство и Източното партньорство, и като признават общото желание на страните да продължат да развиват, укрепват и разширяват своите отношения; КАТО ОТЧИТАТ европейските стремежи и европейския избор на Република Молдова; КАТО ПРИЗНАВАТ, че общите ценности, на които се основава ЕС, а именно демокрацията, зачитането на правата на човека и на основните свободи и върховенството на закона, са в основата и на политическото асоцииране и икономическата интеграция, предвидени в настоящото споразумение; КАТО ВЗЕМАТ ПРЕДВИД, че настоящото споразумение няма да засегне отношенията между ЕС и Република Молдова и оставя възможност за бъдещо постепенно развиване на тези отношения; КАТО ОТЧИТАТ, че Република Молдова като европейска държава има обща история и общи ценности с държавите членки и е поела ангажимент да прилага и насърчава тези ценности, които за Република Молдова стоят в основата на европейския ѝ избор; КАТО ПРИЗНАВАТ значението на плана за действие между ЕС и Република Молдова в областта на европейската политика за съседство (ЕПС) от февруари 2005 г. за укрепването на отношенията между ЕС и Република Молдова и за подпомагането на напредъка в процеса на реформи и сближаване в Република Молдова, като по този начин се допринася за постепенната икономическа интеграция и за задълбочаването на политическото асоцииране; РЕШЕНИ да засилят зачитането на основните свободи, на правата на човека, включително правата на лицата от малцинствата, на демократичните принципи, на върховенството на закона и на доброто управление; КАТО ПРИПОМНЯТ по-конкретно желанието си да насърчават правата на човека, демокрацията и върховенството на закона, включително като си сътрудничат за тази цел в рамките на Съвета на Европа; КАТО ЖЕЛАЯТ да подпомогнат политическото и социално-икономическото развитие на Република Молдова чрез широкообхватно сътрудничество в широк спектър от области от общ интерес, включително в областта на доброто управление, свободата, сигурността и правосъдието, търговската интеграция и засиленото икономическо сътрудничество, трудовата заетост и социалната политика, финансовото управление, реформата на публичната администрация и на държавната служба, участието на гражданското общество, институционалното изграждане, намаляването на бедността и устойчивото развитие; РЕШЕНИ да спазват всички принципи и разпоредби на Устава на Организацията на обединените нации, Организацията за сигурност и сътрудничество в Европа (ОССЕ), и по-специално Заключителния акт от Хелзинки от 1975 г. на Съвещанието за сигурност и сътрудничество в Европа и заключителните документи от конференциите в Мадрид и Виена съответно от 1991 и 1992 г., Парижката харта за Нова Европа от 1990 г., Всеобщата декларация за правата на човека на Организацията на обединените нации от 1948 г. и Европейската конвенция за защита на правата на човека и основните свободи от 1950 г.; КАТО ПРИПОМНЯТ желанието си да насърчават международния мир и сигурност, както и да провеждат ефективно многостранно сътрудничество и да извършват мирно разрешаване на спорове, а именно като си сътрудничат за тази цел в рамките на Организацията на обединените нации (ООН) и на ОССЕ; КАТО ПРИЗНАВАТ значението на активното участие на Република Молдова в различните форми на регионалното сътрудничество; КАТО ЖЕЛАЯТ да доразвият редовния политически диалог по двустранни и международни въпроси от общ интерес, включително по регионални аспекти, като вземат предвид общата външна политика и политика на сигурност (ОВППС) на ЕС, включително общата политика за сигурност и отбрана (ОПСО); КАТО ВЗЕМАТ ПРЕДВИД желанието на ЕС да подкрепи усилието в международен план за укрепване на суверенитета и териториалната цялост на Република Молдова и да допринесе за реинтеграцията на страната; КАТО ПРИЗНАВАТ значението на ангажимента на Република Молдова за надеждно разрешаване на Приднестровския конфликт и ангажимента на ЕС да подпомогне възстановяването след конфликта; РЕШЕНИ да предотвратяват всички видове организирана престъпност, трафика на хора и корупцията и да се борят срещу тях, както и да засилят сътрудничеството в борбата срещу тероризма; РЕШЕНИ да задълбочат своя диалог и сътрудничеството си в областта на мобилността, миграцията, убежището и управлението на границите в духа на външната политика на ЕС по въпросите на миграцията, насочена към сътрудничеството в областта на законната миграция, включително кръговата миграция и борбата с незаконната миграция, както и към осигуряване на ефикасното изпълнение на Споразумението между Европейската общност и Република Молдова за обратното приемане на пребиваващи без разрешение лица; КАТО ПРИЗНАВАТ постепенните мерки, които се предприемат за своевременно въвеждане на безвизов режим на пътуване за гражданите на Република Молдова, ако са налице условията за добре управлявана и сигурна мобилност; КАТО ПОТВЪРЖДАВАТ, че разпоредбите на настоящото споразумение, които попадат в приложното поле на дял V от част трета от Договора за функционирането на Европейския съюз, са обвързващи за Обединеното кралство и Ирландия като отделни договарящи се страни, а не като част от ЕС, освен ако ЕС и Обединеното кралство и/или Ирландия съвместно не уведомят Република Молдова, че Обединеното кралство или Ирландия се обвързва като част от ЕС в съответствие с Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз. В случай че Обединеното кралство и/или Ирландия престанат да бъдат обвързани като част от ЕС в съответствие с член 4a от този протокол, ЕС и Обединеното кралство и/или Ирландия уведомяват незабавно Република Молдова за всяка промяна в своята позиция, като в този случай те остават обвързани на отделно основание от разпоредбите на настоящото споразумение. Същото важи за Дания в съответствие с Протокол № 22 относно позицията на Дания, приложен към тези договори; РЕШЕНИ да спазват принципите на свободната пазарна икономика и като потвърждават готовността на ЕС да подпомага икономическите реформи в Република Молдова; РЕШЕНИ да се съобразяват с екологичните нужди, включително с трансграничното сътрудничество по многостранните международни споразумения и с тяхното прилагане, както и да зачитат принципите на устойчивото развитие; КАТО ЖЕЛАЯТ да постигнат постепенна икономическа интеграция във вътрешния пазар на ЕС, съгласно постановеното в настоящото споразумение, наред с друго чрез задълбочена и всеобхватна зона за свободна търговия (ЗВЗСТ), като неделима част от настоящото споразумение; КАТО ЖЕЛАЯТ да създадат задълбочена и всеобхватна зона за свободна търговия, която ще осигури регулаторно сближаване с широк обхват и либерализация на достъпа до пазара, в съответствие с правата и задълженията, произтичащи от членството на страните в Световната търговска организация (СТО), и с прилагането на тези права и задължения по прозрачен начин; КАТО ВЯРВАТ, че настоящото споразумение ще създаде нов климат за икономическите отношения между страните, и най-вече за развитието на търговията и инвестициите, и ще стимулира конкуренцията — фактори от първостепенно значение за икономическото преструктуриране и модернизация; РЕШЕНИ да насърчават сигурността на енергийните доставки, да улесняват развитието на подходяща инфраструктура, да задълбочават пазарната интеграция и регулаторното сближаване по отношение на ключови елементи от достиженията на правото на ЕС и да насърчават енергийната ефективност и използването на възобновяеми енергийни източници; КАТО ОТЧИТАТ необходимостта от задълбочаване на сътрудничеството в областта на енергетиката и ангажимента на страните да изпълняват Договора за създаване на Енергийна общност (Договорът за Енергийна общност); КАТО ЖЕЛАЯТ да повишат безопасността на общественото здравеопазване и защитата на здравето на човека като предварително условие за устойчиво развитие и икономически растеж; РЕШЕНИ да увеличат междуличностните контакти, включително чрез сътрудничество и обмени в сферата на научните изследвания и развойната дейност, образованието и културата; РЕШЕНИ да насърчават трансграничното и междурегионалното сътрудничество в духа на добросъседските отношения; КАТО ПРИЗНАВАТ ангажимента на Република Молдова да сближи постепенно своето законодателство в съответните сектори с това на ЕС и да прилага това законодателство ефективно; КАТО ПРИЗНАВАТ ангажимента на Република Молдова да развие своята административна и институционална инфраструктура в степента, необходима за изпълнение на настоящото споразумение; КАТО ВЗЕМАТ ПРЕДВИД желанието на ЕС да подкрепи изпълнението на реформите и да използва при оказването на тази подкрепа всички налични инструменти за сътрудничество и за техническа, финансова и икономическа помощ, СЕ СПОРАЗУМЯХА ЗА СЛЕДНОТО: ЧЛЕН 1 Цели 1. С настоящото се установява асоцииране между Съюза и неговите държави членки, от една страна, и Република Молдова, от друга страна. 2. Целите на това асоцииране са: а) насърчаване на политическото асоцииране и икономическата интеграция между страните въз основа на общите ценности и тесните връзки, включително чрез увеличаване на участието на Република Молдова в политиките, програмите и агенциите на ЕС; б) укрепване на рамката за засилен политически диалог във всички области от взаимен интерес, осигурявайки изграждането на близки политически отношения между страните; в) оказване на принос към укрепването на демокрацията и към политическата, икономическата и институционалната стабилност в Република Молдова; г) насърчаване, опазване и укрепване на мира и на стабилността в регионален и международен план, включително чрез полагане на съвместни усилия за премахване на източниците на напрежение, повишаване на сигурността на границите и насърчаване на трансграничното сътрудничество и добрите междусъседски отношения; д) подпомагане и засилване на сътрудничеството в областта на свободата, сигурността и правосъдието с цел укрепване на върховенството на закона и зачитането на правата на човека и основните свободи, а също и в областта на мобилността и междуличностните контакти; е) подпомагане на усилията на Република Молдова за развиване на икономическия ѝ потенциал посредством международното сътрудничество, а също и чрез сближаване на законодателството ѝ с това на ЕС; ж) създаване на условия за задълбочени икономически и търговски отношения, насочени към постепенното интегриране на Република Молдова във вътрешния пазар на ЕС, постановено в настоящото споразумение, включително чрез изграждане на задълбочена и всеобхватна зона за свободна търговия, която ще осигури регулаторно сближаване с широк обхват и либерализация на достъпа до пазара, в съответствие с правата и задълженията, произтичащи от членството в СТО, и с прилагането на тези права и задължения по прозрачен начин; и з) създаване на условия за все по-тясно сътрудничество в други области от взаимен интерес. ДЯЛ I ОБЩИ ПРИНЦИПИ ЧЛЕН 2 1. Зачитането на демократичните принципи, правата на човека и основните свободи, посочени във Всеобщата декларация за правата на човека и определени в Европейската конвенция за защита на правата на човека и основните свободи, в Заключителния акт от Хелзинки от 1975 г. на Съвещанието за сигурност и сътрудничество в Европа и в Парижката харта за нова Европа от 1990 г., представлява основата на вътрешните и външните политики на страните и съществен елемент на настоящото споразумение. Борбата с разпространението на оръжия за масово унищожение, свързаните с тях материали и средствата за тяхната доставка също представлява съществен елемент на настоящото споразумение. 2. Страните заявяват отново своя ангажимент да съблюдават принципите на свободна пазарна икономика, устойчиво развитие и ефективно многостранно сътрудничество. 3. Страните потвърждават ангажимента си да зачитат принципите на върховенството на закона и доброто управление, както и международните си задължения, и по-конкретно в рамките на ООН, Съвета на Европа и ОССЕ. 4. Страните се ангажират да насърчават сътрудничеството и добросъседските отношения, включително сътрудничеството по разработването на проекти от общ интерес, а именно проектите, свързани с предотвратяването на корупцията, престъпните дейности, организирани или други, включително тези с транснационален характер, и тероризма, както и борбата с тях. Този ангажимент представлява основен фактор за развитие на отношенията и сътрудничеството между страните и допринася за регионалния мир и стабилност. ДЯЛ II ПОЛИТИЧЕСКИ ДИАЛОГ, РЕФОРМА И СЪТРУДНИЧЕСТВО В ОБЛАСТТА НА ВЪНШНАТА ПОЛИТИКА И ПОЛИТИКАТА НА СИГУРНОСТ ЧЛЕН 3 Цели на политическия диалог 1. Политическият диалог между страните по всички области от общ интерес, включително външните въпроси и въпросите, свързани със сигурността, както и вътрешната реформа, се развива и засилва във все по-голяма степен. Това ще повиши ефективността на политическото сътрудничество и ще насърчи сближаването по външните въпроси и въпросите, свързани със сигурността. 2. Целите на политическия диалог са: а) задълбочаване на политическото асоцииране и по-голямо сближаване и ефективност от политическа гледна точка и от гледна точка на политиката на сигурност; б) насърчаване на международната стабилност и сигурност, основани на ефективно многостранно сътрудничество; в) засилване на сътрудничеството и диалога между страните относно международната сигурност и управлението на кризи, и по-конкретно с цел справяне със световните и регионалните предизвикателства и със сериозните заплахи; г) способстване на ориентираното към резултатите и практическо сътрудничество между страните за постигането на мир, сигурност и стабилност на европейския континент; д) засилване на зачитането на демократичните принципи, върховенството на закона и доброто управление, правата на човека и основните свободи, включително правата на лицата от малцинствата, както и оказване на принос към консолидирането на вътрешните политически реформи; е) развиване на диалога и задълбочаване на сътрудничеството между страните в областта на сигурността и отбраната; и ж) зачитане и насърчаване на принципите на суверенитета и териториалната цялост, ненарушимостта на границите и независимостта. ЧЛЕН 4 Вътрешна реформа Страните си сътрудничат в следните области: а) разработването, консолидирането и повишаването на стабилността и ефективността на демократичните институции и върховенството на закона; б) обезпечаването на зачитането на правата на човека и основните свободи; в) постигането на по-нататъшен напредък по реформите в съдебната и правната сфера с цел да се осигури независимостта на съдебната власт, да се подсили административният ѝ капацитет и да се гарантират безпристрастността и ефективността на правоприлагащите органи; г) продължаването на реформите на публичната администрация и изграждането на отговорна, ефикасна, прозрачна и професионална държавна служба; и д) осигуряването на ефективността на борбата с корупцията, и по-конкретно с цел засилване на международното сътрудничество в областта на борбата с корупцията и осигуряване на ефективното привеждане в действие на приложимите международни правни инструменти, като например Конвенцията на Организацията на обединените нации срещу корупцията от 2003 г. ЧЛЕН 5 Външна политика и политика на сигурност 1. Страните задълбочават своя диалог и сътрудничество и насърчават постепенното сближаване в областта на външната политика и политиката на сигурност, включително общата политика за сигурност и отбрана (ОПСО), и разглеждат по-специално въпроси, свързани с предотвратяването на конфликти и управлението на кризи, регионалната стабилност, разоръжаването, неразпространението на оръжия, контрола над въоръженията и контрола върху износа на оръжия. Сътрудничеството се основава на общи ценности и взаимни интереси и цели по-голямо сближаване на политиките и подобряване на тяхната ефективност, като използва двустранните, международните и регионалните форуми. 2. Страните потвърждават своята ангажираност по отношение на принципите на зачитане на суверенитета и териториалната цялост, ненарушимостта на границите и независимостта, залегнали в Устава на Организацията на обединените нации и в Заключителния акт от Хелзинки от 1975 г. на Съвещанието за сигурност и сътрудничество в Европа, както и по отношение на насърчаването на тези принципи в рамките на своите двустранни и многостранни отношения. ЧЛЕН 6 Международен наказателен съд 1. Страните потвърждават, че най-тежките престъпления, предизвикващи безпокойството на международната общност като цяло, не трябва да остават ненаказани и че тяхното ефективно наказателно преследване трябва да се осигури чрез предприемане на мерки на национално и международно равнище, включително чрез Международния наказателен съд (МНС). 2. Страните считат, че създаването и ефективната работа на МНС представляват важна стъпка към постигането на световен мир и справедливост. Страните се договарят да подпомагат МНС, като прилагат Римския статут на Международния наказателен съд и свързаните с него инструменти, полагайки необходимите усилия за запазване на неговия интегритет. ЧЛЕН 7 Предотвратяване на конфликти и управление на кризи Страните засилват практическото си сътрудничество в областта на предотвратяването на конфликти и управлението на кризи, по-специално с цел евентуално участие на Република Молдова в ръководени от ЕС граждански и военни операции за управление на кризи, както и в съответни учения и обучения, в зависимост от всеки отделен случай и след евентуална покана от страна на ЕС. ЧЛЕН 8 Регионална стабилност 1. Страните активизират съвместните си усилия за насърчаване на стабилността, сигурността и демократичното развитие в региона, и по-специално работят съвместно за мирното разрешаване на регионалните конфликти. 2. Страните заявяват отново своя ангажимент за намиране на трайно решение на Приднестровския проблем, при пълно зачитане на суверенитета и териториалната цялост на Република Молдова, както и за съвместно улесняване на възстановяването след конфликта. До намирането на решение и без да се засяга установеният формат на водене на преговори, Приднестровският проблем ще бъде една от централните теми в дневния ред на политическия диалог и на сътрудничеството между страните, както и в диалога и сътрудничеството с други заинтересовани представители на международните среди. 3. Тези усилия следват споделените принципи за опазване на международния мир и сигурност, установени с Устава на Организацията на обединените нации, Заключителния акт от Хелзинки от 1975 г. на Съвещанието за сигурност и сътрудничество в Европа и други приложими многостранни документи. ЧЛЕН 9 Оръжия за масово унищожение 1. Страните считат, че разпространението на оръжия за масово унищожение (ОМУ) и на техните средства за доставка, както за държавни, така и за недържавни субекти, представлява една от най-сериозните заплахи за международния мир и стабилност. Поради това страните се споразумяват да си сътрудничат и да допринасят за противодействането на разпространението на ОМУ и на техните средства за доставка чрез пълно спазване и прилагане на национално равнище на своите съществуващи задължения по силата на международните договори и споразумения за разоръжаване и неразпространение на оръжия и други приложими международни задължения. Страните се споразумяват, че настоящата разпоредба представлява съществен елемент на настоящото споразумение. 2. Освен това страните се споразумяват да си сътрудничат и да допринасят за противодействането на разпространението на ОМУ и на техните средства за доставка, като: а) предприемат стъпки, по целесъобразност, за ратифициране или присъединяване към всички други приложими международни инструменти и за цялостното им прилагане; и б) създават ефективна система за национален контрол на износа, контролираща износа и транзита на стоки, свързани с ОМУ, включително контрол на крайната употреба на ОМУ, упражняван спрямо технологиите с възможна двойна употреба, и съдържаща ефективни санкции за нарушаване на контрола на износа. 3. Страните се споразумяват да провеждат редовен политически диалог, който ще съпровожда и консолидира тези елементи. ЧЛЕН 10 Контрол на износа на малки оръжия и леки въоръжения и на конвенционални оръжия 1. Страните признават, че незаконното производство, прехвърляне и движение на малки оръжия и леки въоръжения (МОЛВ), включително боеприпасите за тях, както и прекаленото им натрупване, лошото управление, недостатъчно обезопасените запаси и неконтролираното разпространение продължават да представляват сериозна заплаха за мира и международната сигурност. 2. Страните се договарят да спазват и изцяло да изпълняват съответните си задължения за справяне с незаконната търговия с МОЛВ, включително боеприпасите за тях, съгласно действащите международни споразумения и резолюциите на Съвета за сигурност на ООН, както и своите ангажименти в рамките на други международни инструменти, приложими в тази област, като Програмата за действие на ООН за предотвратяване и премахване на незаконната търговия с МОЛВ във всичките ѝ аспекти, както и за борба с нея. 3. Страните поемат ангажимент да си сътрудничат и да осигурят координация, взаимно допълване и синергия в усилията си да се справят с незаконната търговия с МОЛВ, включително боеприпасите за тях, и унищожаването на прекомерните запаси на световно, регионално, подрегионално и национално равнище. 4. Освен това страните се договарят да продължат да си сътрудничат в областта на контрола на износа на конвенционални оръжия в контекста на Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване. 5. Страните се споразумяват да провеждат редовен политически диалог, който ще съпровожда и консолидира тези инициативи. ЧЛЕН 11 Международно сътрудничество в борбата срещу тероризма 1. Страните се договарят да работят съвместно на двустранно, регионално и международно равнище за предотвратяването на тероризма и борбата срещу него в съответствие с международното право, приложимите резолюции на ООН, международните стандарти за правата на човека, както и бежанското право и хуманитарното право. 2. За тази цел те си сътрудничат по-конкретно за задълбочаване на международния консенсус относно борбата срещу тероризма, включително относно правната дефиниция за терористични актове, и посредством полагане на усилия за постигане на споразумение по всеобхватната конвенция за международния тероризъм. 3. В рамките на пълното изпълнение на Резолюция 1373 (2001 г.) на Съвета за сигурност на ООН и други приложими инструменти на ООН и на приложимите международни конвенции и инструменти страните обменят информация за терористичните организации и групировки и техните дейности и мрежи за подкрепа, в съответствие с международното право и законодателството на страните. ДЯЛ III СВОБОДА, СИГУРНОСТ И ПРАВОСЪДИЕ ЧЛЕН 12 Върховенство на закона 1. В процеса на сътрудничество в областта на свободата, сигурността и правосъдието страните придават специално значение на насърчаването на върховенството на закона, включително на независимостта на съдебната власт, достъпа до правосъдие и правото на справедлив процес. 2. Страните си сътрудничат в пълна степен за ефективното функциониране на институциите в областта на правоприлагането и на правораздаването. 3. Зачитането на правата на човека и основните свободи ще ръководи изцяло сътрудничеството в областта на свободата, сигурността и правосъдието. ЧЛЕН 13 Защита на личните данни 1. Страните се споразумяват да си сътрудничат, за да гарантират висока степен на защита на личните данни в съответствие с правните инструменти и стандарти на ЕС и на Съвета на Европа, както и международните правни инструменти и стандарти. 2. При всяка обработка на лични данни се спазват правните разпоредби, посочени в приложение I към настоящото споразумение. Прехвърлянето на лични данни между страните се извършва само ако това прехвърляне е необходимо за изпълнението, от страна на компетентните органи на страните, на настоящото или на други споразумения, сключени между страните. ЧЛЕН 14 Сътрудничество в областта на миграцията, убежището и управлението на границите 1. Страните потвърждават значението на съвместното управление на миграционните потоци между своите територии и активизират съществуващия всеобхватен диалог по всички въпроси, свързани с миграцията, включително законната миграция, международната закрила, незаконната миграция, нелегалното прекарване през граница на мигранти и трафика на хора. 2. Сътрудничеството ще се основава на оценка на специфичните нужди, направена при взаимни консултации между страните, и ще се провежда съгласно приложимото им действащо законодателство. По-специално то ще се съсредоточава върху следното: а) основните причини за миграцията и последиците от нея; б) изработването и прилагането на национално законодателство и практики по отношение на международната закрила, за да бъдат изпълнени разпоредбите на Женевската конвенция за статута на бежанците от 1951 г., на Протокола за статута на бежанците от 1967 г. и на другите приложими международни инструменти и за да се гарантира спазването на принципа на „неотблъскване“; в) правилата за приемане, правата и статута на приетите лица, справедливото третиране и интеграцията на законно пребиваващите чужди граждани, образованието и обучението и мерките срещу расизма и ксенофобията; г) създаването на ефективна и превантивна политика срещу незаконната имиграция, нелегалното прекарване през граница на мигранти и трафика на хора, включително въпроса за начините за борба с мрежите за незаконна миграция и трафик на хора, както и начините за закрила на жертвите на такъв трафик; д) насърчаването и улесняването на връщането на незаконните мигранти; и е) в областта на управлението на границите и сигурността на документите — върху въпросите, свързани с организацията, обучението, най-добрите практики и други оперативни мерки, както и засилването на сътрудничеството между Европейската агенция за управление на оперативното сътрудничество по външните граници на държавите — членки на Европейския съюз (FRONTEX), и службата за гранична охрана на Република Молдова. 3. Сътрудничеството може също да улесни кръговата миграция в полза на развитието. ЧЛЕН 15 Движение на хора 1. Страните гарантират пълното прилагане на: а) Споразумението между Европейската общност и Република Молдова за обратното приемане на пребиваващи без разрешение лица, което влезе в сила на 1 януари 2008 г.; и б) Споразумението между Европейската общност и Република Молдова за улесняване на издаването на визи, което влезе в сила на 1 януари 2008 г. и бе изменено на 27 юни 2012 г. 2. Страните полагат усилия за подобряване на мобилността на гражданите и своевременно предприемат постепенни стъпки за постигане на общата цел за безвизов режим, при условие че са изпълнени условията за добре управлявана и сигурна мобилност, посочени в плана за действие за визова либерализация. ЧЛЕН 16 Предотвратяване на организираната престъпност, корупцията и други незаконни дейности и борба срещу тях 1. Страните си сътрудничат в предотвратяването на всички видове престъпни и незаконни дейности, организирани или други, включително тези с транснационален характер, както и в борбата срещу тях, като например: а) нелегалното прекарване през граница на мигранти и трафика на хора; б) контрабандата и трафика на стоки, включително на малки оръжия и наркотици; в) незаконните икономически и финансови дейности, като например фалшифицирането, фискалните измами и измамите в областта на обществените поръчки; г) измамите, посочени в дял VI (Финансова помощ и разпоредби за борба с измамите и за контрол) от настоящото споразумение, в проектите, финансирани от международни донори; д) активната и пасивната корупция както в частния, така и в публичния сектор, включително злоупотребата със служебното положение и с влияние; е) подправянето на документи и подаването на неверни декларации; и ж) престъпленията в кибернетичното пространство. 2. Страните задълбочават двустранното, регионалното и международното сътрудничество между правоприлагащите органи и засилват сътрудничеството между Европейската полицейска служба (Европол) и компетентните органи на Република Молдова. Страните се ангажират да прилагат ефективно съответните международни стандарти, и по-специално стандартите, залегнали в Конвенцията на Организацията на обединените нации срещу транснационалната организирана престъпност от 2000 г. и трите протокола към нея, Конвенцията на Организацията на обединените нации срещу корупцията от 2003 г. и приложимите инструменти на Съвета на Европа относно предотвратяването на корупцията и борбата с нея. ЧЛЕН 17 Борба с наркотиците 1. В рамките на съответните си правомощия и компетенции страните си сътрудничат, за да се гарантира наличието на балансиран и интегриран подход към проблема с наркотиците. Политиките и дейностите в областта на наркотиците са насочени към укрепването на структурите за борба с наркотиците, за намаляване на доставките, трафика и търсенето на наркотици, за справяне със здравословните и социалните последици от злоупотребата с наркотици, като са насочени и към по-ефективно предотвратяване на отклоняването на химически прекурсори, използвани за незаконно производство на наркотични и психотропни вещества. 2. Страните се споразумяват относно необходимите методи на сътрудничество за постигане на тези цели. Дейностите се основават на общоприети принципи съгласно насоките на съответните международни конвенции, стратегията на ЕС в областта на наркотиците (2013—2020 г.) и Политическата декларация за водещите принципи за намаляване на търсенето на наркотици, приети от 20-та специална сесия относно наркотиците на Общото събрание на Организацията на обединените нации, проведена през юни 1998 г. ЧЛЕН 18 Изпиране на пари и финансиране на тероризма 1. Страните си сътрудничат с цел предотвратяване на използването на техните финансови и съответни нефинансови системи за изпиране на приходите от престъпни дейности и за финансиране на тероризма. Това сътрудничество обхваща събирането на активи и финансови средства, придобити в резултат на престъпления. 2. Сътрудничеството в тази област позволява обмен на необходимата информация в рамките на съответните законодателства и приемането на подходящи стандарти за борба срещу изпирането на пари и финансирането на тероризма, еквивалентни на тези, приети от съответните международни органи, работещи в тази област, като например Специалната група за финансови действия за изпирането на пари (FATF). ЧЛЕН 19 Борба срещу тероризма Страните се договарят да си сътрудничат за предотвратяването и неутрализирането на терористични актове при пълно зачитане на върховенството на закона, международното право в областта на правата на човека, международното бежанско право и международното хуманитарно право и в съответствие с глобалната стратегия на ООН за борба с тероризма от 2006 г. и техните съответни законови и подзаконови актове. Те правят това по-конкретно в рамките на пълното изпълнение на резолюции 1267 (1999 г.), 1373 (2001 г.), 1540 (2004 г.) и 1904 (2009 г.) на Съвета за сигурност на ООН и други приложими инструменти на ООН, както и на приложимите международни конвенции и инструменти: а) като обменят информация за терористичните групировки и техните мрежи за подкрепа в съответствие с международното и националното право; б) като обменят становища за тенденциите в тероризма и за начините и методите за борба с тероризма, включително в техническите области и в обученията, и като обменят опит по отношение на предотвратяването на тероризма; и в) като споделят най-добри практики в областта на защитата на правата на човека в борбата с тероризма. ЧЛЕН 20 Правно сътрудничество 1. Страните се договарят да развиват съдебното сътрудничество по граждански и търговски дела, що се отнася до договарянето, ратифицирането и прилагането на многостранни конвенции за съдебно сътрудничество по граждански дела, и по-специално конвенциите на Хагската конференция по международно частно право в областта на международното правно сътрудничество и уреждане на съдебните спорове и закрилата на децата. 2. По отношение на съдебното сътрудничество по наказателноправни въпроси страните ще се стремят да подобрят сътрудничеството в областта на правната взаимопомощ. Това включва, когато е целесъобразно, присъединяването към съответните международни инструменти на ООН и на Съвета на Европа и тяхното прилагане, както и по-тясно сътрудничество с Евроюст. ДЯЛ IV ИКОНОМИЧЕСКО СЪТРУДНИЧЕСТВО И СЪТРУДНИЧЕСТВО В ДРУГИ СЕКТОРИ ГЛАВА 1 РЕФОРМА НА ПУБЛИЧНАТА АДМИНИСТРАЦИЯ ЧЛЕН 21 Сътрудничеството се съсредоточава върху разработването на ефикасна и отговорна публична администрация в Република Молдова с цел подпомагане на прилагането на върховенството на закона, гарантиране, че държавните институции работят за благото на цялото население на Република Молдова, и насърчаване на безпроблемното развитие на отношенията между Република Молдова и нейните партньори. Особено внимание ще бъде отделено на модернизирането и развиването на изпълнителните функции с цел предоставяне на качествени услуги на гражданите на Република Молдова. ЧЛЕН 22 Сътрудничеството обхваща следните области: а) институционалното и функционалното развитие на публичните органи, за да се повиши ефикасността на тяхната дейност и за да се осигури ефикасен и прозрачен процес на вземане на решения и на стратегическо планиране, в който участва гражданското общество; б) модернизирането на обществените услуги, включително въвеждането и привеждането в действие на електронното управление, с цел по-голяма ефикасност на предоставянето на услуги на гражданите и намаляване на разходите за функциониране; в) създаването на професионална държавна служба, основана на принципа на управленската отчетност и на ефективното делегиране на правомощия, както и на справедливото и прозрачно набиране, обучение, оценка и възнаграждение на персонала; г) ефективното и професионално управление на човешките ресурси и развитието на кариерата; и д) насърчаването на етичните ценности в държавната служба. ЧЛЕН 23 Сътрудничеството обхваща всички нива на публичната администрация, включително местната администрация. ГЛАВА 2 ИКОНОМИЧЕСКИ ДИАЛОГ ЧЛЕН 24 1. ЕС и Република Молдова улесняват процеса на икономическа реформа, като подобряват разбирането на основополагащите елементи на своите икономики. Сътрудничеството между страните има за цел да насърчава икономическите политики, които са от значение за функциониращите пазарни икономики, както и формулирането и изпълнението на тези икономически политики. 2. Република Молдова се стреми да изгради функционираща пазарна икономика и постепенно да сближи своите политики с тези на ЕС, в съответствие с водещите принципи на разумните макроикономически и фискални политики, включително независимост на централната банка и стабилност на цените, стабилни публични финанси и устойчивост на платежния баланс. ЧЛЕН 25 1. За постигането на тези цели страните се договарят да си сътрудничат в следните области: а) обмен на информация относно макроикономическите политики и структурните реформи, както и относно макроикономическите резултати и перспективи и относно стратегиите за икономическо развитие; б) съвместен анализ на икономическите въпроси от взаимен интерес, включително мерките на икономическата политика и инструментите за тяхното прилагане, като например методите за икономическо прогнозиране и изработване на стратегически документи във връзка с политиката, с цел да се подсили процесът на изготвяне на политики в Република Молдова в съответствие с принципите и практиките на ЕС; и в) обмен на експертен опит в макроикономическата и макрофинансовата сфера, включително публичните финанси, новостите във финансовия сектор и неговото регулиране, паричната политика и рамка и политиката и рамката по отношение на обменните курсове, външната финансова помощ и икономическата статистика. 2. Сътрудничеството ще включва също обмен на информация относно принципите и функционирането на Европейския икономически и паричен съюз. ЧЛЕН 26 По въпросите, включени в обхвата на настоящата глава, ще се провежда редовен диалог. ГЛАВА 3 ДРУЖЕСТВЕНО ПРАВО, СЧЕТОВОДСТВО И ОДИТ И КОРПОРАТИВНО УПРАВЛЕНИЕ ЧЛЕН 27 1. Като признават значението на съществуването на ефективен набор от правила и практики в областта на дружественото право, корпоративното управление, счетоводството и одита за изграждането на напълно функционираща пазарна икономика и за стимулиране на търговията, страните се споразумяват да си сътрудничат за следното: а) защитата на акционерите, кредиторите и другите заинтересовани страни в съответствие с разпоредбите на ЕС в тази област; б) въвеждането на съответните международни стандарти на национално равнище и постепенното сближаване на разпоредбите на Република Молдова с тези на ЕС в областта на счетоводството и одита; и в) по-нататъшното развитие на политиката в областта на корпоративното управление в съответствие с международните стандарти, както и постепенното сближаване на разпоредбите на Република Молдова с разпоредбите и препоръките на ЕС в тази област. 2. Приложимите разпоредби и препоръки на ЕС се съдържат в приложение II към настоящото споразумение. ЧЛЕН 28 Страните ще се стремят да споделят информация и експертен опит относно съществуващите системи и съответните новости в развитието на тези области. Освен това страните ще полагат усилия за подобряване на обмена на информация между търговските регистри на държавите членки и националния регистър на дружествата на Република Молдова. ЧЛЕН 29 По въпросите, включени в обхвата на настоящата глава, ще се провежда редовен диалог. ЧЛЕН 30 Република Молдова сближава своето законодателство с актовете на ЕС и с международните инструменти, посочени в приложение II към настоящото споразумение, съгласно разпоредбите на това приложение. ГЛАВА 4 ТРУДОВА ЗАЕТОСТ, СОЦИАЛНА ПОЛИТИКА И РАВНИ ВЪЗМОЖНОСТИ ЧЛЕН 31 Страните засилват своя диалог и сътрудничество в подкрепа на Програмата за достоен труд на Международната организация на труда (МОТ), политиката по заетостта, здравето и безопасността на работното място, социалния диалог, социалната закрила, социалното приобщаване, равенството между половете и борбата с дискриминацията, както и социалните права, и по този начин допринасят за насърчаването на разкриването на повече и по-добри работни места, намаляването на бедността, по-доброто социално сближаване, устойчивото развитие и по-доброто качество на живота. ЧЛЕН 32 Сътрудничеството, основано на обмена на информация и най-добри практики, може да обхване определен брой въпроси, които трябва да бъдат избрани измежду следните области: а) намаляването на бедността и подобряването на социалното сближаване; б) политиката по заетостта с цел откриване на повече и по-добри работни места с достойни условия на труд, включително за да се намалят неформалната икономика и неформалната заетост; в) насърчаването на активните мерки за пазара на труда и на ефикасните служби по заетостта, за да се модернизират пазарите на труда и да се постигне адаптиране към техните нужди; г) стимулирането на по-приобщаващи пазари на труда и системи за социална сигурност, които интегрират хората в неравностойно положение, включително хората с увреждания и хората от малцинствата; д) ефикасното управление на трудовата миграция с цел засилване на положителното ѝ отражение върху развитието; е) равните възможности с цел увеличаване на равенството между половете и осигуряване на равни възможности за мъжете и жените, както и борба с дискриминацията на всички основания; ж) социалната политика с цел повишаване на степента на социалната закрила, включително социалното подпомагане и социалното осигуряване, и с цел модернизиране на системите за социална закрила от гледна точка на тяхното качество, достъпност и финансова устойчивост; з) повишаването на участието на социалните партньори и насърчаването на социалния диалог, включително чрез укрепване на капацитета на всички заинтересовани страни; и и) насърчаването на здравето и безопасността на работното място. ЧЛЕН 33 Страните насърчават участието на всички релевантни заинтересовани страни, включително организациите на гражданското общество, и по-специално социалните партньори, в изготвянето на политиките и в реформите в Република Молдова, както и в сътрудничеството между страните по настоящото споразумение. ЧЛЕН 34 Страните се стремят към засилено сътрудничество по въпросите на трудовата заетост и социалната политика в рамките на всички релевантни регионални, многостранни и международни форуми и организации. ЧЛЕН 35 Страните насърчават корпоративната социална отговорност и отчетност и стимулират отговорните стопански практики, като тези, залегнали в Глобалния договор на ООН и в Тристранната декларация на МОТ за принципите относно многонационалните предприятия и социалната политика. ЧЛЕН 36 По въпросите, включени в обхвата на настоящата глава, ще се провежда редовен диалог. ЧЛЕН 37 Република Молдова сближава своето законодателство с актовете на ЕС и с международните инструменти, посочени в приложение III към настоящото споразумение, съгласно разпоредбите на това приложение. ГЛАВА 5 ЗАЩИТА НА ПОТРЕБИТЕЛИТЕ ЧЛЕН 38 Страните си сътрудничат за гарантирането на високо равнище на защита на потребителите и за постигането на съвместимост между своите системи за защита на потребителите. ЧЛЕН 39 За постигането на тези цели сътрудничеството може да обхване, когато е целесъобразно: а) стремежа към сближаване на законодателството в областта на защитата на потребителите въз основа на приоритетите, посочени в приложение IV към настоящото споразумение, като същевременно се избягват пречките пред търговията, за да се гарантират реални възможности за избор за потребителите; б) насърчаването на обмена на информация за системите за защита на потребителите, включително законодателството в областта на защитата на потребителите и неговото прилагане, безопасността на потребителските стоки, включително наблюдението на пазара, системите и инструментите за информиране на потребителите, обучението на потребителите, предоставянето на повече права на потребителите и средствата за защита на потребителите, както и договорите за покупко-продажба и за услуги, сключени между търговците и потребителите; в) насърчаването на обученията за административни служители и други лица, представляващи интересите на потребителите; и г) насърчаването на развитието на независимите сдружения на потребителите, включително неправителствените потребителски организации (НПО), и на контактите между представителите на потребителите, както и сътрудничеството между органите и НПО в областта на защитата на потребителите. ЧЛЕН 40 Република Молдова сближава своето законодателство с актовете на ЕС и с международните инструменти, посочени в приложение IV към настоящото споразумение, съгласно разпоредбите на това приложение. ГЛАВА 6 СТАТИСТИКА ЧЛЕН 41 Страните развиват и засилват своето сътрудничеството по статистически въпроси, с което допринасят за постигането на дългосрочната цел да се предоставят навременни, международно съпоставими и надеждни статистически данни. Очаква се една устойчива, ефикасна и професионално независима национална статистическа система да произвежда информация от значение за гражданите, предприятията и вземащите решения в ЕС и в Република Молдова, позволявайки им да вземат информирани решения въз основа на тази информация. Националната статистическа система следва да спазва основополагащите принципи на официалната статистика, приети от ООН, като взема предвид достиженията на правото на ЕС в областта на статистиката, включително Кодекса на европейската статистическа практика, с цел привеждане на националната статистическа система в съответствие с европейските норми и стандарти. ЧЛЕН 42 Сътрудничеството цели: а) допълнително укрепване на капацитета на националната статистическа система с акцент върху солидното правно основание, изготвянето на подходящи данни и метаданни, политиката за разпространение и лесната употреба, като се вземат под внимание различните групи ползватели, включително публичния и частния сектор, академичната общност и други ползватели; б) постепенно привеждане на статистическата система на Република Молдова в съответствие с Европейската статистическа система; в) усъвършенстване на предоставянето на ЕС на данни, като се взема предвид прилагането на съответните международни и европейски методологии, включително на класификациите; г) укрепване на професионалния и управленския капацитет на служителите в Република Молдова, работещи в сферата на статистиката, с цел улесняване на прилагането на статистическите стандарти на ЕС и подпомагане на развитието на статистическата система на Република Молдова; д) обмен на опит между страните относно развитието на ноу-хау в областта на статистиката; и е) насърчаване на цялостното управление на качеството на всички процеси за изготвяне на статистическа информация и нейното разпространение. ЧЛЕН 43 Страните си сътрудничат в рамките на Европейската статистическа система, в която Евростат е европейският статистически орган. При сътрудничеството се набляга на: а) демографската статистика, в това число преброяванията, и социалната статистика; б) статистиката за селското стопанство, в това число селскостопанските преброявания, и статистиката за околната среда; в) статистиката за стопанските дейности, в това число регистрите на предприятията, и използването на административни източници за статистически цели; г) макроикономическата статистика, включително националните сметки, статистиката за външната търговия и статистиката за преките чуждестранни инвестиции; д) статистиката за енергетиката, включително енергийните баланси; е) регионалната статистика; и ж) хоризонталните дейности, включително статистическите класификации, управлението на качеството, обучението, разпространението и използването на съвременни информационни технологии. ЧЛЕН 44 Наред с друго страните обменят информация и експертен опит и развиват своето сътрудничество, като вземат предвид вече натрупания опит при реформирането на статистическата система, чието прилагане е започнало в рамките на различните програми за подпомагане. Усилията се насочват към по-нататъшното привеждане в съответствие с достиженията на правото на ЕС в областта на статистиката въз основа на националната стратегия за развитието на статистическата система на Република Молдова и като се отчита развитието на Европейската статистическа система. Акцентът в процеса на изготвяне на статистически данни се поставя върху по-нататъшното развитие на извадковите изследвания и използването на административни записи, като се отчита необходимостта от намаляване на тежестта за респондентите. Данните трябва да са релевантни за определянето и проследяването на политиките в основни области на социалния и икономическия живот. ЧЛЕН 45 По въпросите, включени в обхвата на настоящата глава, се провежда редовен диалог. Доколкото е възможно, Република Молдова следва да може да участва в предприетите в рамките на Европейската статистическа система дейности, включително в обучението. ЧЛЕН 46 1. Страните се ангажират да изготвят и периодично да преразглеждат програма за постепенно сближаване на законодателството на Република Молдова с достиженията на правото на ЕС в областта на статистиката. 2. Достиженията на правото на ЕС в областта на статистиката се посочват в ежегодно актуализирания Справочник на статистическите изисквания, който страните приемат за приложение към настоящото споразумение (приложение V). ГЛАВА 7 УПРАВЛЕНИЕ НА ПУБЛИЧНИТЕ ФИНАНСИ: БЮДЖЕТНА ПОЛИТИКА, ВЪТРЕШЕН КОНТРОЛ, ФИНАНСОВА ИНСПЕКЦИЯ И ВЪНШЕН ОДИТ ЧЛЕН 47 Сътрудничеството в сферата, попадаща в обхвата на настоящата глава, ще се съсредоточи върху прилагането на международните стандарти и на добрите практики на ЕС в тази област, което ще подпомогне развитието на една съвременна система за управление на публичните финанси в Република Молдова, съвместима с основните европейски и международни принципи на прозрачност, отчетност, икономичност, ефикасност и ефективност. ЧЛЕН 48 Бюджетна и счетоводна система Страните си сътрудничат по отношение на: а) подобряването и систематизирането на регулаторните документи относно бюджетната система, системата на хазната, счетоводната система и системата за докладване и тяхното хармонизиране въз основа на международните стандарти при съблюдаване също така на добрите практики в публичния сектор на ЕС; б) постоянното развиване на многогодишното бюджетно планиране и привеждането в съответствие с добрите практики на ЕС; в) разучаването на практиките на европейските държави в отношенията между заинтересованите страни в бюджетния контекст с цел подобряване на тази сфера в Република Молдова; г) насърчаването на сближаването на процедурите за възлагане на обществени поръчки със съществуващите практики в ЕС; и д) обмена на информация, опит и добри практики, включително чрез обмен на персонал и съвместни обучения в тази сфера. ЧЛЕН 49 Вътрешен контрол, финансова инспекция и външен одит Страните си сътрудничат също по отношение на: а) по-нататъшното усъвършенстване на системата за вътрешен контрол (включваща функционално независима функция за вътрешен одит) в държавните и местните органи чрез хармонизирането ѝ с общоприетите международни стандарти и методи и добрите практики на ЕС; б) създаването на подходяща система за финансова инспекция, която ще допълва, но няма да дублира функцията за вътрешен одит, и ще осигури подходящ обхват на контрола на държавните приходи и разходи по време на период на преход и след него; в) ефективното сътрудничество между занимаващите се с финансово управление и контрол, одит и инспекция и занимаващите се с бюджета, хазната и счетоводството с цел насърчаване на развитието на управлението; г) засилването на компетенциите на Централното звено за хармонизиране за вътрешния финансов контрол в публичния сектор (Public Internal Financial Control — PIFC); д) прилагането на международно приетите стандарти за външен одит на Международната организация на върховните одитни институции (ИНТОСАЙ); и е) обмена на информация, опит и добри практики чрез, наред с друго, обмен на персонал и съвместни обучения в тази сфера. ЧЛЕН 50 Борба с измамите и корупцията Страните си сътрудничат също по отношение на: а) обмена на информация, опит и добри практики; б) усъвършенстването на методите за борба с измамите и корупцията, както и за тяхното предотвратяване, в областите, попадащи в обхвата на настоящата глава, включително сътрудничеството между съответните административни органи; и в) осигуряването на ефективно сътрудничество с компетентните институции и органи на ЕС в случай на проверки на място, инспекции и одити, свързани с управлението и контрола на средствата на ЕС, съгласно приложимите правила и процедури. ЧЛЕН 51 По въпросите, включени в обхвата на настоящата глава, ще се провежда редовен диалог. ГЛАВА 8 ДАНЪЧНО ОБЛАГАНЕ ЧЛЕН 52 Страните си сътрудничат за постигането на по-добро управление в областта на данъчното облагане с цел по-нататъшно подобряване на икономическите отношения, търговията, инвестициите и лоялната конкуренция. ЧЛЕН 53 Съгласно посоченото в член 52 от настоящото споразумение страните признават и се ангажират с прилагането на принципите на добро управление в областта на данъчното облагане, т.е. принципите на прозрачност, обмен на информация и лоялна данъчна конкуренция, приети от държавите членки на равнище ЕС. За тази цел и без да се засягат областите на компетентност на ЕС и на държавите членки, страните ще работят за подобряване на международното сътрудничество в областта на данъчното облагане, за улесняване събираемостта на законно дължимите данъчни постъпления и за разработването на мерки за ефективното прилагане на посочените по-горе принципи. ЧЛЕН 54 Страните усъвършенстват и укрепват своето сътрудничество, насочено към подобряването и развитието на данъчната система и администрация на Република Молдова, включително подобряването на събираемостта и капацитета за контрол, с конкретен акцент върху процедурите за възстановяване на данъка върху добавената стойност (ДДС), за да се избегне натрупването на просрочени задължения, да се осигури ефективно събиране на данъците и да се засили борбата с укриването и избягването на данъци. Страните се стремят да засилят сътрудничеството и обмена на опит в борбата с данъчните измами, и по-специално верижните измами. ЧЛЕН 55 Страните развиват своето сътрудничество и хармонизират политиките за противодействие на измамите и контрабандата на акцизни стоки и за борба с тях. Това сътрудничество ще включва, inter alia, постепенното сближаване на акцизните ставки за тютюневите изделия, доколкото това е възможно, като се отчитат ограниченията в регионален контекст, включително посредством диалог на регионално равнище и в съответствие с Рамковата конвенция за контрол на тютюна на Световната здравна организация от 2003 г. За тази цел страните ще се стремят да засилят своето сътрудничество в рамките на регионалния контекст. ЧЛЕН 56 По въпросите, включени в обхвата на настоящата глава, ще се провежда редовен диалог. ЧЛЕН 57 Република Молдова сближава своето законодателство с актовете на ЕС и с международните инструменти, посочени в приложение VI към настоящото споразумение, съгласно разпоредбите на това приложение. ГЛАВА 9 ФИНАНСОВИ УСЛУГИ ЧЛЕН 58 Като признават значението на съществуването на ефективен набор от правила и практики в областта на финансовите услуги с цел изграждане на напълно функционираща пазарна икономика и насърчаване на търговските обмени помежду си, страните се споразумяват да си сътрудничат в областта на финансовите услуги съобразно следните цели: а) подпомагане на процеса на адаптиране на разпоредбите за финансовите услуги към нуждите на една отворена пазарна икономика; б) гарантиране на ефективна и адекватна защита за инвеститорите и другите потребители на финансови услуги; в) гарантиране на стабилността и интегритета на финансовата система на Република Молдова в нейната цялост; г) насърчаване на сътрудничеството между различните участници във финансовата система, включително регулаторите и надзорниците; и д) гарантиране на независим и ефективен надзор. ЧЛЕН 59 1. Страните насърчават сътрудничеството между съответните регулаторни и надзорни органи, включително обмена на информация, споделянето на експертен опит за финансовите пазари и други подобни мерки. 2. Специално внимание се обръща на развитието на административния капацитет на тези органи, включително чрез обмен на служители и съвместни обучения. ЧЛЕН 60 По въпросите, включени в обхвата на настоящата глава, ще се провежда редовен диалог. ЧЛЕН 61 Република Молдова сближава своето законодателство с актовете на ЕС и с международните инструменти, посочени в приложение XXVIII-A към настоящото споразумение, съгласно разпоредбите на това приложение. ГЛАВА 10 ПОЛИТИКА В ОБЛАСТТА НА ПРОМИШЛЕНОСТТА И ПРЕДПРИЯТИЯТА ЧЛЕН 62 Страните развиват и укрепват своето сътрудничество по линия на политиката в областта на промишлеността и предприятията, с което подобряват бизнес средата за всички икономически оператори, като придават особено значение на малките и средните предприятия (МСП). Засиленото сътрудничество следва да доведе до усъвършенстване на административната и регулаторната уредба за предприятията на ЕС и за предприятията на Република Молдова, упражняващи дейност в ЕС и в Република Молдова, и следва да се основава на политиките на ЕС в областта на МСП и промишлеността, като се вземат предвид международно признатите принципи и практики в тази област. ЧЛЕН 63 За постигането на тези цели страните си сътрудничат с оглед на: а) изпълнението на стратегии за развитието на МСП, основани на принципите на Small Business Act за Европа, и контрола на процеса на изпълнение посредством редовно докладване и диалог. Това сътрудничество ще се съсредоточи и върху микропредприятията, които са изключително важни както за икономиката на ЕС, така и за икономиката на Република Молдова; б) създаването на по-добри рамкови условия посредством обмена на информация и добри практики, с което се допринася за повишаването на конкурентоспособността. Това сътрудничество ще включва управлението на структурните промени (преструктурирането), развитието на публично-частните партньорства и въпроси, свързани с околната среда и енергетиката, като например енергийната ефективност и по-чистото производство; в) опростяването и рационализирането на нормативните разпоредби и регулаторната практика със специален акцент върху обмена на добри практики, свързани с регулаторните техники, включително принципите на ЕС; г) насърчаването на развитието на политиката в областта на иновациите посредством обмена на информация и добри практики относно комерсиализацията на научните изследвания и развойната дейност (включително инструментите за подкрепа за новосъздадени технологични предприятия), развитието на клъстери и достъпа до финансиране; д) насърчаването на по-големите контакти между предприятията на ЕС и предприятията на Република Молдова и между тези предприятия и органите на ЕС и на Република Молдова; е) подкрепата за осъществяването в Република Молдова на дейности за насърчаване на износа; и ж) улесняването на модернизирането и преструктурирането на промишлеността на Република Молдова в определени отрасли. ЧЛЕН 64 По въпросите, включени в обхвата на настоящата глава, ще се провежда редовен диалог. В него ще участват също представители на предприятията на ЕС и на предприятията на Република Молдова. ГЛАВА 11 МИННО ДЕЛО И СУРОВИНИ ЧЛЕН 65 Страните развиват и укрепват своето сътрудничество във връзка с минната промишленост и търговията със суровини с цел да се насърчат взаимното разбиране, подобряването на бизнес средата, обменът на информация и сътрудничеството по несвързани с енергетиката въпроси, и по-специално по въпроси, свързани с добива на метални руди и индустриални минерали. ЧЛЕН 66 За постигането на тази цел страните си сътрудничат в следните области: а) обмен на информация от страните относно новостите в тяхната минна промишленост и в сектора на суровините; б) обмен на информация по въпроси, свързани с търговията със суровини, с цел насърчаване на двустранните обмени; в) обмен на информация и най-добри практики във връзка с аспекти на устойчивото развитие на минната промишленост; и г) обмен на информация и най-добри практики във връзка с обучението, уменията и безопасността в минната промишленост. ГЛАВА 12 ЗЕМЕДЕЛИЕ И РАЗВИТИЕ НА СЕЛСКИТЕ РАЙОНИ ЧЛЕН 67 Страните си сътрудничат с цел насърчаване на развитието на земеделието и на селските райони, и по-специално чрез постепенното сближаване на политиките и законодателството. ЧЛЕН 68 Сътрудничеството между страните в сферата на земеделието и развитието на селските райони обхваща, наред с друго, следните области: а) улесняване на взаимното разбиране на политиките за развитие на земеделието и на селските райони; б) укрепване на административния капацитет на централно и местно равнище за планирането, оценяването и изпълнението на политиките в съответствие със законодателството и най-добрите практики на ЕС; в) насърчаване на модернизирането и устойчивостта на селскостопанското производство; г) споделяне на знания и най-добри практики за политиките за развитие на селските райони, за да се насърчи икономическото благоденствие на селските общности; д) подобряване на конкурентоспособността на селскостопанския сектор и на ефикасността и прозрачността на пазарите; е) насърчаване на политиките по качеството и на техните механизми за контрол, и по-специално географските означения и биологичното земеделие; ж) разпространяване на знания и насърчаване на обучението на селскостопанските производители; и з) подобряване на хармонизирането на въпроси, разглеждани в рамките на международни организации, в които членуват страните. ЧЛЕН 69 По въпросите, включени в обхвата на настоящата глава, ще се провежда редовен диалог. ЧЛЕН 70 Република Молдова сближава своето законодателство с актовете на ЕС и с международните инструменти, посочени в приложение VII към настоящото споразумение, съгласно разпоредбите на това приложение. ГЛАВА 13 РИБАРСТВО И МОРСКА ПОЛИТИКА РАЗДЕЛ 1 ПОЛИТИКА В ОБЛАСТТА НА РИБАРСТВОТО ЧЛЕН 71 Страните развиват и укрепват своето сътрудничество по въпросите, свързани с рибарството и управлението на морското дело, и по този начин развиват по-тясно двустранно и многостранно сътрудничество в сектора на рибарството. Страните насърчават също възприемането на интегриран подход към въпросите в областта на рибарството и насърчават устойчивото развитие на рибарството. ЧЛЕН 72 Страните предприемат съвместни действия, обменят информация и взаимно си оказват подкрепа за насърчаване на: а) доброто управление и най-добрите практики в управлението на рибарството, за да се гарантират опазването и управлението на рибните запаси по устойчив начин и въз основа на екосистемния подход; б) отговорния риболов и управление на рибарството, съответстващо на принципите на устойчивото развитие, за да се опазят рибните запаси и екосистемите в добро състояние; и в) сътрудничеството посредством подходящи регионални организации, отговарящи за управлението и опазването на живите водни ресурси. ЧЛЕН 73 Страните ще подкрепят инициативи, като взаимния обмен на опит и предоставянето на помощ, за да се гарантира изпълнението на политика за устойчиво рибарство, включваща: а) управление на рибарството и аквакултурите; б) инспекция и контрол на риболовните дейности, както и изграждане на съответни административни и съдебни структури с правомощия да прилагат целесъобразни мерки; в) събиране на данни за улова и разтоварването и на биологични и икономически данни; г) подобряване на ефикасността на пазарите, по-специално чрез стимулиране на организациите на производителите, предоставяне на информация на потребителите и пазарни стандарти и възможност за проследяване; и д) изготвяне на структурна политика за сектора на рибарството, като се обръща специално внимание на устойчивото развитие на рибарските области, дефинирани като области с езерен бряг или включващи езера или речен естуар и със значителна степен на заетост в рибарството. РАЗДЕЛ 2 ПОЛИТИКА В ОБЛАСТТА НА МОРСКОТО ДЕЛО ЧЛЕН 74 Като вземат предвид сътрудничеството си в сферата на рибарството, транспорта, околната среда и други свързани с морето политики, страните развиват също сътрудничество и се подкрепят взаимно, по целесъобразност, по свързани с морското дело въпроси, и по-специално чрез активно подпомагане на интегриран подход към морското дело и доброто управление в Черно море в рамките на съответните международни форуми по морско дело. ЧЛЕН 75 По въпросите, включени в обхвата на настоящата глава, ще се провежда редовен диалог. ГЛАВА 14 СЪТРУДНИЧЕСТВО В ОБЛАСТТА НА ЕНЕРГЕТИКАТА ЧЛЕН 76 Страните се договарят да продължат настоящото си сътрудничество по свързаните с енергетиката въпроси въз основа на принципите на партньорство, взаимен интерес, прозрачност и предсказуемост. Сътрудничеството следва да е насочено към постигането на енергийна ефективност, пазарна интеграция и регулаторно сближаване в енергийния сектор, като се взема под внимание необходимостта да се осигурят конкурентоспособност и достъп до сигурна и екологично устойчива енергия на достъпна цена, включително чрез разпоредбите на Договора за Енергийна общност. ЧЛЕН 77 Сътрудничеството обхваща, наред с друго, следните области и цели: а) стратегиите и политиките в областта на енергетиката; б) изграждане на конкурентоспособни, прозрачни и недискриминационни енергийни пазари в съответствие със стандартите на ЕС, включително със задълженията по силата на Договора за Енергийна общност, посредством регулаторни реформи и участие в регионално сътрудничество в областта на енергетиката; в) изграждане на привлекателна и стабилна инвестиционна среда чрез осигуряване на необходимите институционални, правни, данъчни и други условия; г) енергийната инфраструктура, включително проектите от общ интерес, с цел диверсифициране на енергийните източници, доставчици и маршрути за пренос по ефикасен икономичен и екологосъобразен начин, наред с друго чрез улесняване на инвестициите, финансирани чрез заеми и безвъзмездни средства; д) подобряване и укрепване на дългосрочната стабилност и сигурност на енергийните доставки и на търговията с енергия, транзитния пренос и преноса на енергия при взаимно изгодни и недискриминационни условия в съответствие с разпоредбите на ЕС и международните разпоредби; е) насърчаване на енергийната ефективност и енергоспестяването, наред с друго във връзка с енергийните характеристики на сградите, и разработване и подпомагане на енергията от възобновяеми източници по икономичен и екологосъобразен начин; ж) намаляване на емисиите на парникови газове, включително посредством енергийна ефективност и проекти за енергия от възобновяеми източници; з) научно и техническо сътрудничество и обмен на информация за развитието и усъвършенстването на технологиите за производство, пренос, доставка и крайно потребление на енергия с особен акцент върху енергийно ефективните и екологично чисти технологии; и и) сътрудничество може да се развива в областта на ядрената безопасност, сигурността и радиационната защита, в съответствие с принципите и стандартите на Международната агенция за атомна енергия (МААЕ) и приложимите международни договори и конвенции, сключени в рамките на МААЕ, както и в съответствие с Договора за създаване на Европейската общност за атомна енергия, когато това е приложимо. ЧЛЕН 78 По въпросите, включени в обхвата на настоящата глава, ще се провежда редовен диалог. ЧЛЕН 79 Република Молдова сближава своето законодателство с актовете на ЕС и с международните инструменти, посочени в приложение VIII към настоящото споразумение, съгласно разпоредбите на това приложение. ГЛАВА 15 ТРАНСПОРТ ЧЛЕН 80 Страните: а) разширяват и укрепват своето сътрудничество в областта на транспорта, за да допринесат за развитието на устойчиви транспортни системи; б) насърчават ефикасните, безопасни и сигурни транспортни операции, както и интермодалността и оперативната съвместимост на транспортните системи; и в) полагат усилия да подобрят основните транспортни връзки между своите територии. ЧЛЕН 81 Това сътрудничество обхваща, наред с друго, следните области: а) изготвянето на устойчива национална транспортна политика, обхващаща всички видове транспорт, по-специално с цел осигуряване на ефикасни, безопасни и сигурни транспортни системи и насърчаване на интегрирането на свързани с транспорта аспекти в други области на политиката; б) изготвянето на секторни стратегии с оглед на националната транспортна политика (включително правни изисквания за осъвременяване на техническото оборудване и транспортните флотилии, за да отговарят на най-високите международни стандарти) за шосейния и железопътния транспорт, вътрешния воден транспорт, въздухоплаването и интермодалността, включително графици и етапи на изпълнението, административни отговорности, както и планове за финансиране; в) подобряването на инфраструктурната политика, за да се подобрят идентифицирането и оценяването на инфраструктурните проекти за различните видове транспорт; г) изработването на стратегии за финансиране, съсредоточени върху поддръжката, капацитетните ограничения и липсващите звена на инфраструктурата, както и активирането и насърчаването на участието на частния сектор в транспортни проекти; д) присъединяването към съответните международни транспортни организации и споразумения, включително процедури за гарантиране на стриктното изпълнение и ефективното прилагане на международните споразумения и конвенции в областта на транспорта; е) научно-техническото сътрудничество и обмена на информация за разработването и усъвършенстването на технологиите в областта на транспорта, като например интелигентните транспортни системи; и ж) насърчаването на използването на интелигентни транспортни системи и информационни технологии при управлението и експлоатацията на всички видове транспорт, както и подкрепянето на интермодалността и сътрудничеството при използването на космическите системи и търговските приложения за улесняване на транспорта. ЧЛЕН 82 1. Сътрудничеството цели също така подобряването на движението на пътници и стоки и повишаването на плавността на транспортните потоци между Република Молдова, ЕС и третите държави в региона, като се отстранят административните, техническите и други пречки, като се подобрят транспортните мрежи и като се осъвремени инфраструктурата, по-специално по основните оси, свързващи страните. Това сътрудничество включва дейности за улесняване на преминаванията през граница. 2. Сътрудничеството включва обмен на информация и съвместни дейности: а) на регионално равнище, по-специално като се отчита и интегрира напредъкът, постигнат при изпълнението на различните договорености за регионално сътрудничество в областта на транспорта като транспортния коридор Европа – Кавказ – Азия (TRACECA), транспортното сътрудничество в рамките на Източното партньорство и други инициативи в областта на транспорта; и б) на международно равнище, включително по отношение на международните транспортни организации и международните споразумения и конвенции, ратифицирани от страните, и в рамките на различните транспортни агенции на ЕС. ЧЛЕН 83 По въпросите, включени в обхвата на настоящата глава, ще се провежда редовен диалог. ЧЛЕН 84 Страните ще си сътрудничат за подобряване на транспортните връзки съобразно разпоредбите, посочени в приложение IX към настоящото споразумение. ЧЛЕН 85 Република Молдова сближава своето законодателство с актовете на ЕС и с международните инструменти, посочени в приложение X и в приложение XXVIII-Г към настоящото споразумение, съгласно разпоредбите на тези приложения. ГЛАВА 16 ОКОЛНА СРЕДА ЧЛЕН 86 Страните развиват и засилват своето сътрудничество по въпросите на околната среда, с което допринасят за изпълнението на дългосрочната цел да се постигнат устойчиво развитие и екологична икономика. Очаква се, че засиленото опазване на околната среда ще бъде от полза за гражданите и предприятията в ЕС и в Република Молдова, включително благодарение на подобряването на общественото здраве, опазването на природните ресурси, повишаването на икономическата и екологичната ефикасност, интегрирането на въпросите на околната среда в други области на политиката, както и използването на съвременни, по-чисти технологии, спомагащи за постигането на по-устойчиви производствени модели. Сътрудничеството се осъществява, като се вземат предвид интересите на страните въз основа на принципа на равнопоставеност и взаимна полза, както и като се отчитат съществуващата взаимозависимост между страните в областта на опазването на околната среда и многостранните споразумения в тази сфера. ЧЛЕН 87 Сътрудничеството има за цел съхраняването, опазването, подобряването и възстановяването на качеството на околната среда, опазването на здравето на човека, устойчивото използване на природните ресурси и насърчаването на мерки на международно равнище за справяне с регионални или глобални екологични проблеми, включително в областта на: а) управлението в областта на околната среда и хоризонталните въпроси, включително оценката на въздействието върху околната среда и стратегическата оценка на околната среда, образованието и обучението, екологичната отговорност, борбата с престъпността в областта на околната среда, трансграничното сътрудничество, достъпа до информация за околната среда, процесите на вземане на решения и ефективните административни и съдебни процедури за преразглеждане; б) качеството на атмосферния въздух; в) управлението на качеството на водите и управлението на водните ресурси, включително управлението на риска от наводнения, недостига на вода и сушите; г) управлението на отпадъците и ресурсите и превоза на отпадъци; д) опазването на природата, включително съхраняването и опазването на биологичното и ландшафтното разнообразие; е) промишленото замърсяване и свързаните с промишлеността опасности; ж) химикалите; з) шумовото замърсяване; и) опазването на почвите; й) градската и селската среда; к) екологичните такси и данъци; л) системите за мониторинг и за информация във връзка с околната среда; м) инспекцията и прилагането; и н) екоиновациите, включително най-добрите налични технологии. ЧЛЕН 88 Inter alia страните: а) обменят информация и експертен опит; б) осъществяват съвместни научноизследователски дейности и обменят информация относно по-чисти технологии, в) планират какво ще предприемат по отношение на свързаните с промишлеността опасности и аварии, г) осъществяват съвместни дейности на регионално и международно равнище, включително с оглед на многостранните споразумения в областта на околната среда, ратифицирани от страните, както и съвместни дейности в рамките на съответните агенции, ако е целесъобразно. Страните отделят специално внимание на трансграничните въпроси и на регионалното сътрудничество. ЧЛЕН 89 Сътрудничеството обхваща, inter alia, следните цели: а) разработване на цялостна стратегия за околната среда, която включва планирани институционални реформи (с график за изпълнение), за да се гарантират изпълнението и прилагането на законодателството за околната среда; разделение на компетентността в администрацията по околната среда на национално, регионално и общинско равнище; процедури за вземане на решения и за изпълнение на решенията; процедури за насърчаване на интегрирането на въпросите на околната среда в други области на политиката; насърчаване на мерките за екологосъобразна икономика и на екоиновациите, определяне на необходимите човешки и финансови ресурси и механизъм за преразглеждане; и б) разработване на секторни стратегии за качеството на атмосферния въздух, за управление на качеството на водите и на водните ресурси, за управление на отпадъците и ресурсите, за опазване на биологичното разнообразие и на природата, за промишленото замърсяване, свързаните с промишлеността опасности и химикалите, за шумовото замърсяване, за опазването на почвите, за градската и селската среда и за екоиновациите, включително ясно определени графици и етапи за изпълнението, административна отговорност, както и стратегии за финансиране за инвестиции в инфраструктурата и технологиите. ЧЛЕН 90 По въпросите, включени в обхвата на настоящата глава, ще се провежда редовен диалог. ЧЛЕН 91 Република Молдова сближава своето законодателство с актовете на ЕС и с международните инструменти, посочени в приложение XI към настоящото споразумение, съгласно разпоредбите на това приложение. ГЛАВА 17 ДЕЙСТВИЯ ПО КЛИМАТА ЧЛЕН 92 Страните развиват и укрепват своето сътрудничество в областта на борбата с изменението на климата. Сътрудничеството се осъществява, като се вземат предвид интересите на страните въз основа на принципа на равнопоставеност и взаимна полза, както и като се отчита съществуващата взаимозависимост между двустранните и многостранните ангажименти в тази сфера. ЧЛЕН 93 Сътрудничеството насърчава мерките на вътрешно, регионално и международно равнище, включително в следните области: а) смекчаване на последиците от изменението на климата; б) адаптиране към последиците от изменението на климата; в) търговия с въглеродни емисии; г) научни изследвания и развойна дейност в областта на безопасните и у